钦定古今图书集成/明伦汇编/闺媛典/第045卷 > 露筋女
## 钦定古今图书集成/明伦汇编/闺媛典/第045卷 > 露筋女

按《高邮州志》，女不知何许人，亦不详其姓字。或曰郑
荷花，又曰萧氏，又曰“全节娥。”盖好事者窃近似以名
之也。或以永叔之诗，元章之赞，味之，前乎其有祠矣。
记者亦谓建祠在宋绍圣前，又曰“祀古贞女。”盖其世
远名湮，说者皆影响焉耳。考《高邮旧志》，传烈女与其
嫂行郭外三十里，天色昏暮，嫂顾湖边田舍，挽女投
宿，女不从，迺独露坐草中。时秋蚊方殷，弱质不胜，嗣
旦血竭筋露，而女死矣。后人因号“露筋烈女”，为立祠
以敬祀之。祠之兴废相续，而烈女之影响赖以不绝
者，实有欧、米二公之《诗案》在也。

又按《冥感录》：贞女，淮安关人，年十八，未字，与母嫂同
居。兵乱，母为人所掠，或言已从海舶去，渡海可见。母
女疑之，其嫂有他志，遂促女偕行觅母，道遇败卒冲
突，遂与嫂相失，嫂竟从人奔去。女独行至暮，旅舍人
杂，度不可同居，遂宿荒野。夜多恶蚊，为所噆死，至露
其筋。达旦，行人见，哀瘗之。道傍有庙，称“露筋祠”，宋襄
阳米芾有碑，而逸其姓氏，过客题咏甚多。王士稹诗
云：“放舟湖水上，舣楫女郎祠。往迹行人说，清风古堞
垂。画衣生积藓，荒径飒灵旗。丛竹香𬞟络，依稀近九
嶷。”汪懋麟诗云：“贞女无名姓，荒祠独古今。鸟啼黄竹
短，门对碧湖深。生死千秋节，凄凉一夜心。时闻明月
夜，环珮出空林。”